Source: http://ispigl.eu/denik/?q=node/19958
Timestamp: 2020-06-06 13:57:04+00:00

Document:
Kočner bojoval v SR o záchranu do poslednej chvíle... | iSPIGL
Kočner bojoval v SR o záchranu do poslednej chvíle...
Vložil/a autor, St, 04/29/2020 - 20:05
... loboval u Jankovskej aj Bödöra: Nová komunikácia z Kočnerovej Threemy dopĺňa obludnú mozaiku kontaktov muža z tzv. mafiánskych zoznamov na najvyššie poschodia v štáte. „Som to vedel 3 hod. vopred,“ chválil sa štátnej tajomníčke Monike Jankovskej v súvislosti so svojím zadržaním. Marian Kočner, ktorému hrozí za objednávku vraždy novinára Jána Kuciaka doživotie, bojoval do poslednej chvíle, aby sa vyhol väzbe v kauze televíznych zmeniek.
Vypisoval rôznym ľuďom, zisťoval rodinné väzby aj prípadné pikantérie, ktorými by sa dali sudcovia Najvyššieho súdu primať k želanému rozhodnutiu, rozdával úlohy a hromžil.
Kočner sa s rovnakou otázkou obrátil krátko pred desiatou hodinou večer aj na Bödöra: „Dostal som takú divnú info že by ma mali prísť ráno ‚zobrať‘. A že väzba. Sa mi to zdá pritiahnuté za vlasy... Asi by sme to vedeli. Či?“
„Tak to dúfam. Že by sme vedeli,“ odpovedal Bödör, ktorý sa koncom roka 2018 sám prihlásil na polícii v kauze vraždy novinára a jeho snúbenice, čím sa vyhol zadržaniu políciou.
Na druhý deň ráno policajti zjavne neprišli. Krátko pred siedmou Kočner Bödörovi písal: „Dobré ráno. Tak zatiaľ je kľud. Dnes bude veľmi dôležitý výsluch Ruska v BB, kde ukáže dostatok dokumentov z obdobia 1999-2001 ktoré jednoznačne dokazujú že mal dva druhy podpisov.“
Policajti si v skutočnosti prišli po Kočnera až o necelé dva týždne – v spomínanú stredu 20. júna 2018. Aj tentoraz sa pochválil, že ich čakal.
„Som to vedel 3 hod. vopred,“ napísal Jankovskej 25. júna, teda dva dni po tom, ako ho Špecializovaný trestný súd nevzal do väzby. Štátna tajomníčka, ktorá dnes sedí vo väzbe na základe podozrení z Kočnerovej Threemy a výpovede svedka – exsudcu Vladimíra Sklenku, mu vzápätí odpísala: „Ja som upozorňovala mesiac. Pamatas? A presne sedia osoby aj obsadenie.“
O desať minúť Kočner reagoval: „Viem. Bol som nachystaný.“
Kľúčový aktér najväčších káuz posledných rokov sa vtedy snažil bývalú sudkyňu upokojiť, aby sa nebála, že sa policajti dostali k ich vzájomnej komunikácii. Jankovská si totiž Kočnera po jeho zadržaní vymazala z kontaktov. „Ale ja som mal pri sebe úplne iný tel keď ma zobrali,“ ubezpečoval ju.
Hľadal páky na Najvyšší súd
O pár dní nato však Kočner múrom Justičného paláca unikol. Špecializovaný trestný súd v Banskej Bystrici ho totiž nezobral do väzby, rovnako skončil aj ďalší obžalovaný v kauze miliónových zmeniek TV Markiza Pavol Rusko.
Keďže prokurátor podal proti verdiktu sudcu Romana Púchovského sťažnosť, vec sa dostala na Najvyšší súd. Akonáhle sa Kočner dostal na slobodu, začal rozhadzovať siete, aby zistil, kto na Najvyššom súde rozhodne o jeho osude. Pri každom sudcovi zisťoval, cez koho by ho vedel ovplyvniť.
Ostro sledovanú vec dostal napokon do rúk senát, ktorému predsedal František Mozner. Ďalšími členmi boli Anna Šišková a Martin Bargel. Kolotoč lobovania a zháňania informácií sa tak mohol roztočiť.
Vtedajšia štátna tajomníčka Jankovská Kočnera promptne informovala, že sudca Mozner je synovcom dlhoročného sudcu a šéfa Združenia sudcov Slovenska Juraja Sopoligu. „Synovec Sopoligu. Raz som mu zachránila krk,“ napísala 25. júna 2018 Jankovská. Z kontextu nie je zrejmé, koho konkrétne mala zachrániť.
Kočner jej o pár minúť odpísal: „Sopoliga vyriešený.“
Šéf Združenia sudcov Slovenska Sopoliga sa medzičasom vzdal funkcie sudcu. Akékoľvek ovplyvňovanie synovca v súvislosti s rozhodovaním o Kočnerovej väzbe však odmieta. „Je to pre mňa zarážajúca informácia. Nikto ma v žiadnom prípade kvôli synovcovi nekontaktoval. Vyhnal by ma von oknom, ako poznám jeho povahu. Vie veľmi dobre, ako má rozhodovať,“ reagoval Sopoliga pre Aktuality.sk.
Faktom je, že Najvyšší súd napokon poslal Kočnera do väzby, hoci sťažnosti prokurátora Jána Šantu nevyhovel v plnom rozsahu. „Obvinený Kočner je stíhaný v troch veciach, ktoré boli páchané od roku 2006 vysoko sofistikovaným spôsobom a mali v nich byť spôsobené škody, ktoré mnohonásobne prevyšujú hranicu veľkej škody,“ vyhlásil predseda senátu Mozner.
Jankovská: Dostanem aj Al Caponeho z basy
Sudkyňu Šiškovú začal Kočner riešiť po Jankovskej aj s Bödörom. „Mám zloženie senátu NS. Je tam jeden šéfov človek,“ napísal oligarchovi 26. júna popoludní, pár dní pred zasadnutím Najvyššieho súdu.
Pomenovaním šéf označovali vo vzájomnej komunikácii Roberta Fica, ku ktorému nemal nitriansky oligarcha ďaleko. Fico ešte ako premiér navštívil opakovane firemné večierky SBS-ky Bonul patriacej Bödörovmu otcovi.
Keď sa Bödör spýtal na meno, Kočner pohotovo reagoval: „Šišková. Bývalá vyšetrovateľka.“ Vzápätí poslal aj inštrukcie, v ktorých už figuruje aj Jankovská.
Správu poslal o 15:46: „Monika je s ňou ok, aj by jej povedala že ,vedenie‘ to dalo Monike na starosť. Len aby šéf vedel, že to Monika má na starosti keby sa Šišková dotazovala. A zajtra má mať Monika so šéfom stretko, tak by jej mohol povedať, že nech ,dozrie na Šiškovú‘. Ak sa nebude báť Monike povedať aj moje meno tak nech povie. Ak nebude s tým komfortný, tak stačí nech povie ,dozrie‘.“
O deväť minút prišla Bödörova odpoveď. „Zariadené. Povie Monike že to ma zariadiť. Teraz som to…“
Kočner sa poďakoval a svoju pozornosť presunul na Jankovskú, ktorú medzičasom poveril aj ďalšími úlohami s prísľubom „Vybav to čo treba a Vianoce budú na Havaji“.
„Zajtra Ti šéf povie že máš vybaviť Šišku. Teraz s ním hovoril Padre,“ inštruoval Kočner svoju „opičku“ 26. júna 2018 popoludní. Vtedajšia štátna tajomníčka vzápätí reagovala zdvihnutým palcom.
Rozpísala sa až o hodinu a pol neskôr. „Sa u.ebávam. Ja dostanem aj Al Caponeho z basy.“
Nudný život bez Kočnera
Deň pred kľúčovým rozhodnutím Najvyššieho súdu zisťoval Kočner hneď ráno u Jankovskej aktuálnu situáciu: „Ahoj, ako si dopadla?“
Štátna tajomníčka po chvíli odpovedala: „Dobre. Len dnes aj zajtra to znova obehnem.“ Kočnerovi tiež hlásila, že popoludní o štvrť na tri pôjde k „náčelníkovi“, čo bolo v ich spoločnej komunikácii označenie pre Fica.
V máji 2018 si totiž píšu aj o súkromnom živote náčelníka. „A nech konečne pošle Troškovu do p.č.!!!! Tupa žena pri chlapovi je to najhoršie,“ zamýšľala sa Jankovská, na čo jej Kočner odpísal: „Myslím, že už poslal.“ Mária Trošková pracovala za Fica na úrade vlády ako jeho asistentka a štátna radkyňa. Bývalá milenka talianskeho mafiána Antonina Vadalu absolvovala s vtedajším premiérom viacero služobných ciest vrátane stretnutia s nemeckou kancelárkou Angelou Merkelovou.
Kým o politikovom súkromí mal Kočner jasno, v prípade senátu Najvyššieho súdu nebola situácia až taká jednoznačná. Hoci pochybnosti mala najmä Jankovská: „Ak máš M vyriešeného len cez advokáta tak je to na drevených nohách.“ Z kontextu vyplýva, že myslela sudcu Moznera.
„Nie,“ ubezpečil ju Kočner. Jeho „opička“ pripomenula: „Lebo včera bol tak pol na pol rozhodnutý. Ale zrejme to hral.“ Kočner ju deň pred zasadnutím Najvyššieho súdu presviedčal: „Rodina to vyriešila. Strýko.“
Štátna tajomníčka sa vzápätí potešila: „Idem sa chystať na vladu. Potom pišem. Inak keby sme ťa nemali tak sa fakt unudime.“ A pridala smajlík.
O pár hodín nato Jankovská Kočnerovi odpovedala presne v intenciách jeho pôvodnej debaty s Bödörom. „Zajtra ju odchytím dnes tu nie je,“ písala mu. Kočner sa ubezpečoval: „Šisku?” Keď Jankovská potvrdila jeho predpoklad zdvihnutým palcom, začal si overovať, či všetko prebehlo podľa jeho inštrukcií.
„Náčelník Ti povedal?“ vyzvedal. Keď Jankovská reagovala, že len naznačil, nedal si pokoj. „Daj ako. To ma zaujíma. Že ako sa naznačuje. Aby som vedel keď budem raz náčelník aj ja,“ vyťahoval sa Kočner, ktorý mal so stranou Cieľ ambície vo veľkej politike. Jankovská reagovala tajomne: „Nerieš. Som viazaná tajomstvom.“
Kočner neskôr referoval o úspechu aj Bödörovi: „Šéf tentokrát nesklamal.“
Posledné sklíčko do mozaiky?
Kočner sa od začiatku zaujímal aj o tretieho člena senátu Najvyššieho súdu, ktorý mal rozhodovať o jeho väzbe – sudcu Bargela. „S tým Bargelom kto vie?“ pýtal sa Jankovskej ešte 26. júna 2018.
Tá sa ho snažila upokojiť: „Klud. Potvrdzuje špecialu všetko. Neznaša UŠP (Úrad špeciálnej prokuratúry, pozn. red.).“
V deň, keď mal senát rozhodovať, si však Jankovská nebola celkom istá. „B robí bordel. Ostatni dvaja su OK.“ Vzápätí Kočner reaguje: „Tak verím že ho umravnia... A keď nie bude 2:1“
Minútu pred 13. hodinou poslala Kočnerovi zdvihnutý prst. Stalo sa tak hodinu pred začiatkom zasadnutia Najvyššieho súdu, ktorý ho napokon poslal do väzby, kde si počkal na zatiaľ neprávoplatný trest v kauze zmenky. Trom svojim najbližším ľuďom ešte stihol napísať, že ho berú do väzby. Najhoršie to znášala jeho volavka Alena Zsuzsová. „To nemyslis vazne???!!!! Preboha NIE !!! Neverim ." stihla mu ešte napísať.
Sudcov nikto nekontaktoval
O stanovisko sme požiadali všetkých troch sudcov, ktorí rozhodovali o Kočnerovej väzbe. „Oslovených sudcov, ktorí v predmetnej veci rozhodovali, sa nikto nepokúšal ovplyvniť a nikto ich nekontaktoval,“ reagovala hovorkyňa Najvyššieho súdu Alexandra Važanová, aktuality.sk
Medializovaná komunikácia Pőtheovej s Marianom Kočnerom nie je jej jediný prešľap.
Ministerka spravodlivosti Mária Kolíková (Za ľudí) zdôraznila potrebu slobody tlače a ochranu zdroja novinárov. Podpredseda parlamentu Gábor Grendel (OĽaNO) doplnil, že nové vedenie úradu by malo vykonať hĺbkový audit rozhodnutí doterajšieho vedenia.
Odvolanie Pőtheovej odporučil vláde ľudskoprávny výbor po prerokovaní zistení verejnej ochrankyne práv. Dôvodom bol postup úradu pri získavaní informácií od Českého centra pre investigatívnu žurnalistiku v súvislosti so zverejnením nahrávky z kancelárie bývalého generálneho prokurátora.
Úrad novinárom hrozil pokutou desať miliónov eur, pokiaľ nevyzradia zdroj, čím sa mali porušiť základné práva novinárov a slobody tlače. Pőtheová podľa vlády nepostupovala nezávisle a podliehala vonkajším vplyvom, postup úradu mohol byť v prospech Mariana Kočnera, ktorý je obžalovaný v kauze vraždy novinára Jána Kuciaka a pre ktorého Pőtheová v minulosti pracovala.
ÚOOÚ ešte vlani vyzval viaceré inštitúcie a subjekty na súčinnosť v súvislosti s nahrávkou z kancelárie bývalého generálneho prokurátora. So žiadosťou sa obrátil na Generálnu prokuratúru SR, Ministerstvo vnútra SR, políciu, ale aj server investigace.cz, ktorý zverejnil nahrávku ako Marian Kočner a bývalý generálny prokurátor Dobroslav Trnka inštalujú kameru v jeho kancelárii. ÚOOÚ tvrdil, že ide len o výzvu na súčinnosť a bežný postup, aktuality.sk
V dôsledku sporu dvoch východoslovenských firiem očakávajú v Humennom prepúšťanie. V okrese má pribudnúť 400 nezamestnaných. Neposlúchli nariadenie súdu ani ministra, teraz ich čaká trestné oznámenie.
Reč je o východoslovenskej firme Chemes Humenné, ktorá z časti vykuruje mesto a vlastní v ňom priemyselný park.
Firma Chemes totiž obmedzila dodávky energií inej humenskej firme Nexis Fibers, ktorá v dôsledku toho ohlásila začiatkom týždňa prepúšťanie.
O prácu tak v Humennom príde takmer 400 zamestnancov, teda takmer celý podnik.
Spoločnosť Chemes, v ktorej priemyselnom parku firma Nexis Fibers podniká, tvrdí, že tá jej neplatí za odberanú energiu. Odberateľ energie zas nesúhlasí s výškami úhrad za energie, ktoré majú byť neoprávnené.
Firma Nexis Fibers venujúca sa výrobe priemyselných vlákien má ale v rukách súdne opatrenie, ktoré prikazuje firme Chemes plne obnoviť dodávky energie.
Chemes, ktorá v priemyselnom parku zároveň energiu vyrába, tieto dodávky zatiaľ neobnovila. Mala tak urobiť do dnešného dňa. Minister hospodárstva Richard Sulík preto plánuje podať na firmu trestné oznámenie.
Neposlúchli súd Ešte v utorok Richard Sulík vyzval predstaviteľov Chemesu, aby energie vo svojom priemyselnom parku znova sprístupnili.
„Žiaľ, táto spoločnosť absolútne ignoruje súdne opatrenie, v ktorom je jasne uvedené, že nesmú odstaviť Nexis Fibers od energie. Teraz môže skončiť na ulici všetkých 400 ľudí, ktorí tam pracujú. Je to jasný príklad nerešpektovania súdu a preto som sa rozhodol konať,“ zdôvodnil Sulík podanie trestného oznámenia na neznámeho páchateľa.
Firma Nexis Fibers musela v dôsledku výpadkov energie prerušiť výrobu, hoci súd uložil Chemesu opatrenie, aby zabezpečila firme dodávku energie na základe týždenných zálohových platieb. Chemes súd ale neposlúchol.
Dôsledkom toho sa výroba vo firme vyrábajúcej vlákna zastavila. Už vyše týždňa sú zamestnanci firmy doma a poberajú len 60 percent platu.
Rozdielne predstavy o záväzkoch
Celý problém nastal v piatok 17. apríla, kedy humenský Chemes v priemyselnom parku obmedzil dodávky tepelnej a elektrickej energie firme Nexis Fibers.
Išlo o vyvrcholenie dlhoročného sporu, v ktorom sa firmy nevedeli dohodnúť na výške cien za poskytovanú energiu. Dodávateľ energií Chemes tvrdí, že firma Nexis Fiber sídliaca v jej parku riadne neplatila za dodanú energiu.
„Spoločnosti budeme dodávať len taký objem energií a médií, za ktoré reálne zaplatí. Je neudržateľné a nemysliteľné, aby jeden neplatiaci odberateľ ohrozoval 1800 pracovných miest firiem pôsobiacich v priemyselnom parku,“ cituje Korzár vedenie Chemesu.
Nájomca Nexis Fibers sa ale bránil, že svoje záväzky Chemesu uhrádza, dokonca vopred. Nesúhlasí ale s ich výškou, pričom Chemes má od firmy požadovať aj nedoplatky, na ktoré nemá nárok. Na stranu Nexis Fibers sa v tomto prípade priklonil aj súd.
Týždeň po obmedzení dodávok energie sa zástupcovia oboch firiem stretli na humenskej radnici za účasti primátora Miloša Merička, aby situáciu vyriešili.
Firmu Nexis Fibers prišla vtedy pred mestskí úrad podporiť aj takmer polovica jej zamestnancov.
Nexis Fibers a Chemes sa mali dohodnúť, že nájomca pripraví návrh dohody o odbere energií a platbách za ne. Z dohody ale zrejme nič nebolo, pretože o tri dni už firma Nexis Fibers ohlásila vo svojich radoch hromadné prepúšťanie.
„Do dnešného dňa nedošlo k dodávkam energií zo strany Chemes. Vedenie našej spoločnosti bolo nútené prísť na úrad práce a ohlásiť prepúšťanie. Bude sa prepúšťať celý kmeňový stav našich zamestnancov vrátane manažérov a mňa,” vyhlásil v pondelok Ján Kučeravý, výkonný riaditeľ Nexis Fibers. Dodal, že k prepusteniu by malo dôjsť ku koncu mája.
Deň potom sa zamestnanci Nexisu zišli aj pred Národnou radou v Bratislave, aby bojovali za zachovanie svojich pracovných miest.
Redakcia požiadala o stanovisko k trestnému oznámeniu aj firmu Chemes. Tá ale zatiaľ na zaslané otázky neodpovedala, aktuality.sk
Vyzeralo to tak trochu ako trucpodnik Roberta Fica. Premiérovi sa pred tromi rokmi nepáčilo, komu prezident Andrej Kiska udelil štátne vyznamenania. Prekážalo mu napríklad, že hlava štátu vyznamenala organizátora festivalu Pohoda Michala Kaščáka.
V lete roku 2017 preto Smer prišiel s návrhom, aby mohol predseda vlády udeľovať vlastné štátne ceny. Odovzdávať ich mal vždy 1. mája v roku, teda na Sviatok práce, a mali niesť meno Alexandra Dubčeka. Nápad sa pozdával aj lídrovi SNS Andrejovi Dankovi, ktorý si zasa narýchlo vymyslel štátnu cenu Jozefa Miloslava Hurbana. Tú mal udeľovať predseda parlamentu, a to vždy 1. septembra. Parlament nový zákon o štátnych cenách schválil, no zo slávnostného udeľovania cien aj tak nič nebolo.
Andrej Kiska sa totiž obrátil na ústavný súd, keďže štátne ceny podľa neho mohol rozdávať len prezident. S jeho podaním sa stotožnila aj súčasná hlava štátu Zuzana Čaputová. No a ústavný súd rozhodol až vo februári tohto roku. Vyhlásil, že zákon nie je v rozpore s ústavou.
Dnes už teda nič nebráni tomu, aby boli štátne ceny Jozefa Miloslava Hurbana a Alexandra Dubčeka udelené.
Úrad vlády si dokonca už pred dvoma nechal za zhruba 3000 eur vyhotoviť listiny v kožených obaloch, ktoré mali nositelia ocenenia dostať. Štátnu cenu A. Dubčeka však vláda 1. mája udeľovať nebude.
„V súčasnej situácii nie je udeľovanie týchto cien prioritou,“ odpísal na naše otázky tlačový a informačný odbor úradu vlády. Či sa vôbec premiér Matovič niekedy rozhodne cenu niekomu odovzdať, je otázne.
Danko to stihol
Nový predseda parlamentu má iné plány. „Predseda Národnej rady Slovenskej republiky Boris Kollár tieto ceny udeľovať plánuje,“ napísali z tlačového oddelenia parlamentu. Urobiť by tak mal na Deň Ústavy SR, teda v prvý septembrový deň.
Kým však cenu A. Dubčeka stále nedostal nikto, Andrej Danko už medzitým stihol cenu J. M. Hurbana udeliť.
Pár dní pred voľbami ešte ako šéf národnej rady udelil štátnu cenu akademikovi a bývalému podpredsedovi vlády Českej a Slovenskej federatívnej republiky Milanovi Čičovi in memoriam.
Cenu získal za celospoločenský prínos v oblasti slovenského vysokého školstva, vedeckej obce aj slovenskej politiky. Na slávnostnej ceremónii bol aj exprezident Ivan Gašparovič.
Štátne ceny A. Dubčeka a J. M. Hurbana sa majú podľa zákona udeľovať za zásluhy, výsledky práce alebo činy mimoriadne významné pre rozvoj jednotlivých oblastí spoločenského, ekonomického alebo kultúrneho života na Slovensku. Ich súčasťou, na rozdiel od štátneho vyznamenania, je aj finančná odmena, a to až vo výške 25-násobku priemernej mesačnej mzdy, aktuality.sk
Andrej Danko už nie je kapitán. Minister obrany ho zbavil hodnosti, internet zaplavili vtipné mémy
Minister obrany Jaroslav Naď dnes zbavil Andreja Danka funkcie kapitána. Internetom sa okamžite prehnala búrka mémov a na bývalom predsedovi NR SR nezostala nitka suchá. Napriek všetkej zábave, ktorú z toho ľudia na sociálnych sieťach majú, Naď veľmi trefne poznamenal, že namiesto zbavenia hodnosti mohol Danka v súčasnej krízovej situácii pokojne povolať do služby.
Minister obrany Jaroslav Naď na tlačovej konferencii prehlásil, že Andrej Danko bol vedený ako "odborník na zabezpečenie proviantných materiálov vo funkcii skladník - údržbár". To znamená, že ho v čase koronakrízy pokojne mohol povolať do služby. "Verte mi, že provianťáka by sme vedeli využiť. Napríklad v Žehre, v Krompachoch, kde by mohol intenzívne pomáhať ... a nemohol by povedať ani pol slova. Takéto paradoxné to je, keď politici v rámci papalášizmu rozdávajú hodnosti a nevedia, čo to reálne znamená," uviedol minister obrany Naď.
Hodnosti tiež zbavil bývalého ministra spravodlivosti. Exminister Tomáš Borec mal hodnosť plukovníka, no Naď uviedol, že ani Danko, ani Borec si svoje hodnosti nezaslúžili. Minister obrany následne podpísal rozkaz, ktorým tieto povýšenia zrušil. Taktiež avizoval, že tiež prijme úpravu zákona, ktorou zruší mimoriadne povyšovanie vojakov v zálohe. Podľa Naďa je takéto konanie urážkou vojakov, ktorí slúžia vlasti.
Andreja Danka povýšil do kapitánskej hodnosti Peter Gajdoš. Ešte známejší prípad povýšenia vojaka v zálohe je však Robert Fico. Ten dokázal z hodnosti poručík v zálohe povýšiť až na hodnosť plukovníka. Toto povýšenie schválil vtedajší minister obrany Martin Glváč, a to päť dní pred volbami, aktuality.sk
Matovič buduje svoj tím. Pribudli bývalí novinári, zo starostu má byť šéf tlačového oddelenia
Hoci premiér Igor Matovič (OĽaNO) oficiálne stále nepredstavil svojho hovorcu či mediálnych poradcov, to sa už onedlho môže zmeniť. Podľa informácii Aktuality.sk sa na úrad vlády sťahuje bývalý novinár Miroslav Staník. Ten v minulosti pracoval v Novom čase a spolupracoval nielen na nedávnej volebnej kampani OĽaNO, ale aj na kampani Václava Miku na post bratislavského primátora.
Druhou posilou by mal byť niekdajší redaktor Slovenského rozhlasu Martin Kalužák. Ten prichádza k Matovičovi od predsedu parlamentného výboru pre média a kultúru Kristiána Čekovského (OĽaNO). Podľa dobre informovaných zdrojov si má dvojica Staník - Kalužák podeliť funkciu hovorcu predsedu vlády, pričom oficiálnym hovorcom by ale mal byť práve Miroslav Staník.
Tretím do mediálnej partie predsedu vlády má byť starosta obce Jasenica Richard Pekár, ktorý tiež dlhodobo spolupracuje s hnutím Igora Matoviča. Aké bude presné zadelenie nových posíl mediálneho tímu premiéra zatiaľ nie je jasné. Podľa našich informácií z viacerých dobre informovaných zdrojov by mohol obsadiť post šéfa tlačového oddelenia úradu vlády práve Richard Pekár.
Už skôr Aktuality.sk informovali, že ponuku na post hovorkyne dostala aj niekdajšia finalistka súťaže Superstar Dominika Stará. Tá napokon z možnej spolupráce so šéfom vládneho kabinetu vycúvala z rodinných dôvodov, aktuality.sk
Poliaci majú dva mesiace na odpoveď
Nový zákon podľa EK takisto dáva novej disciplinárnej komore Najvyššieho súdu výlučnú právomoc rozhodovať o otázkach týkajúcich sa nezávislosti súdnictva. To bráni poľským súdom v tom, aby si plnili svoju povinnosť uplatňovať právne predpisy EÚ alebo požadovať pred Súdnym dvorom EÚ prejudiciálne otázky.
Nový zákon je teda nezlučiteľný so zásadou prednosti práva EÚ, s fungovaním mechanizmu predbežného rozhodnutia, ako aj s požiadavkami nezávislosti súdnictva.
Poľská vláda má k dispozícii dva mesiace na to, aby zaslala odpoveď na toto formálne oznámenie Európskej komisie, aktuality.sk
„V týchto turbulentných časoch je mimoriadne dôležitá vzájomná dôvera, spolupráca a realizácia konkrétnych konštruktívnych krokov,” vyjadril prezident prezídia PPZZS sociológ Michal Vašečka. „Sme presvedčení, že je potrebné, aby navrhované riešenia a opatrenia boli založené na spolupráci a komunikácii s obcami, komunitami a pracovníkmi v teréne, využívali dostupné dáta a v neposlednom rade aby zohľadňovali aj dopad na verejnú mienku.“
Materiál Odporúčania: Marginalizované komunity a ochrana proti COVID-19 pripravili skúsení odborníci z radov členov a partnerov PPZZS s dlhoročnými skúsenosťami s prácou v teréne, so zdravotnou a humanitárnou pomocou. Materiál je voľne dostupný na webstránke organizácie www.ppzzs.sk.
„V spoločnosti panuje vzácny široký konsenzus zabrániť nekontrolovateľnému šíreniu koronavírusu v najohrozenejších a najchudobnejších skupinách obyvateľov na Slovensku,“ poznamenala výkonná tajomníčka PPZZS a riaditeľka Asociácie pre kultúru, vzdelávanie a komunikáciu Magdaléna Rothová. Preto veríme, že pripravený materiál poskytne potrebnú odbornú pomoc a prispeje na úrovni obce ku zvládnutiu tejto mimoriadnej situácie, “dodala.
PPZZS od svojho vzniku v roku 2012 prispieva k zlepšovaniu zdravotného stavu a životných podmienok vo vylúčených komunitách. Realizovala a rozvíjala program zdravotnej mediácie, v súčasnosti realizovaný organizáciou Zdravé regióny. PPZZS je združenie právnických osôb, ktoré združuje 15 členských a partnerských organizácií z radov verejnej správy a neziskového sektora, aktuality.sk
Žiadna kríza? Rezník chce podpísať zmluvu za približne 3,6 milióna eur
Hoci ani v televíziách nie je vďaka koronakríze dostatok financií, generálny riaditeľ RTVS Jaroslav Rezník pripravuje podpis zmulvy na šou Milujem Slovensko za necelé 4 milióny eur.
Predseda parlamentného výboru pre médiá a kultúru Kristián Čekovský (OĽaNO) na sociálnej sieti píše, že sa kvôli tomuto kroku šéfa telerozhlasu obrátil aj na predsedu Rady RTVS. Práve dnes je totiž na programe rokovanie členov rady.
„Jedna 14-dielna séria, ktorú dodáva Goodtv, tak stojí viac ako 850-tisíc eur. Zmluva sa rovnako, ako na ostatné programy, pripravovala vždy iba na jednu sezónu dopredu. Až doteraz. Šéf RTVS sa totiž rozhodol, že tento formát bude RTVS vysielať aj počas najbližších troch rokov," tvrdí Čekovský.
Celkovo by tak RTVS mala zaplatiť viac ako 3,5 milióna eur. Šéf parlamentného výboru a niekdajší redaktor telerozhlasu tvrdí, že doteraz sa nestalo, aby bol podobný program zazmluvnený na tak dlhé obdobie.
„V prípade uzatvorenia zmluvy to bude objednávka s celkovo najvyššou sumou na výrobu TV programu od vzniku RTVS," upozorňuje.
Rezník sa bráni reklamou a sledovanosťou
Rezník obhajoval podpis tejto zmluvy, že ide o 60 častí. Jedna sezóna má podľa neho 15 častí.
„Je to jedna z najúspešnejších relácii RTVS. Je to výsostne verejnoprávny formát. Je mimoriadne úspešný a z toho vyplýva, že oň majú záujem aj iné televízne spoločnosti. Predpokladáme, že bude rovnako úspešný, keďže sledovanosť sa zvyšuje," tvrdí šéf telerozhlasu.
A hoci verejnoprávna televízia nie je primárne závislá od príjmu z reklamy, Rezník poznamenal, že sa im darí vypredávať reklamný čas naviazaný na tento programový formát. Tiež hovorí, že jeden rok chce RTVS vysielať Milujem Slovensko nielen na jeseň, ako zvykla v minulosti, ale aj na jar. Prečo sa tak rozhodol ale nevysvetlil.
Predsedajú Rady RTVS Marián Kákoš odmietol dať pritom pri diskusii k tomuto bodu priestor na vyjadrenie šéfovi parlamentného výboru pre médiá a kultúru. Urobil tak až následne po hlasovaní členov rady.
Na otázku Čekovského, odkiaľ berie istotu, že bude relácia úspešná aj ďalšie tri roky, Rezník tvrdí, že je to logické. Zároveň tvrdí, že o šou mala záujem ako TV Markíza, tak aj TV JOJ. Napriek tomu, že predtým označil program za typický verejnoprávny formát.
„Pomer cena - výkon je v tomto prípade veľmi efektívny. Nepodpísať by bolo manažérskou chybou," dodal šéf telerozhlasu, aktuality.sk
Definitívny politický exit Kisku? Vyjadriť sa má už čoskoro
Predseda strany Za ľudí Andrej Kiska by už onedlho mohol oznámiť správu, na ktorú čakajú nielen jeho voliči, ale aj spolustraníci. Aj o tejto otázke malo v utorok večer rokovať predsedníctvo Za ľudí. Podpredseda strany Juraj Šeliga potvrdil, že sa dohodli na konaní snemu.
Zatiaľ síce bez konkrétneho dátumu, ale hovorí, „že august by to mohol byť“.„Vidíme všetci, že musíme zvládnuť najprv COVID-19 a tomu sa musí prispôsobiť realita. Asi leto. Dúfam, že august by to mohol byť.
Čo bude s úradujúcim šéfom Za ľudí Andrejom Kiskom by sa ale mala verejnosť dozvedieť oveľa skôr. „O všetkom bude informovať predseda v dohľadnom čase. Neviem povedať presný dátum. Verím, že sú to dni,” skonštatoval Šeliga.
Na otázku Aktuality.sk, či strane neškodí neistota okolo súčasného, resp. budúceho lídra, reagoval: „Samozrejme, že škodí, že tu pán predseda nie je. Kto si ale vyberá zdravotné problémy?”
Spolu Za ľudí?
Práve Šeliga sa pritom dnes stretol aj s novým vedením mimoparlamentného zoskupenia - SPOLU. Podobne, ako prvá podpredsedníčka Za ľudí Veronika Remišová, aj on tvrdí, že chcú úzko spolupracovať. „Je dôležité, aby stredopravý prúd bol jednotný. Forma môže byť rôzna, ale dialóg je absolútny základ. Ak sa totiž nebudeme chápať, dopadne to potom ako v parlamentných voľbách,” poznamenal.
Zároveň vyhlásil, že rovnako blízke je mu aj Progresívne Slovensko. „Hovorím to dlhodobo. Nehľadajte za tým žiadne politické hry alebo plány,” dodal podpredseda strany Za ľudí, aktuality.sk
Briti zverejnili platy v anglickom futbale. Boháč je aj ten, kto perie špinavé dresy a kosí trávu
Jedná sa o citlivé informácie, ktoré by sa nemali dostať do rúk novinárov. Britské noviny Daily Mail sa však k nej dostali a zverejnili ju.
Začína to v Championship (2. liga), ktoré je centrom tohto šialenstva, kde dominuje honba za bohatstvom Premier League, a tiež vidina rýchleho zbohatnutia na takzvaných „padákových platbách”.
Nedá sa však povedať, že všetky anglické druholigové kluby sa naháňajú za týmto snom. Niektoré nepodľahli tomuto trendu, a práve tie majú najlepšie vyhliadky prekonať pandémiu. V jednom z takýchto klubov dostane najlepšie zarábajúci hráč v prepočte len okolo 500 000 eur ročne, čo je takmer 10 000 eur týždenne.
Tieto údaje sa týkajú sezóny 2019/2020. Prieskum bol anonymný a šesť druholigových klubov naň neodpovedalo. Za zmienku však stojí, že v tejto sezóne medzi kluby s najväčšími výdavkami v Championship patria Stoke City, West Bromwich Albion, Derby County, Leeds United, Sheffield Wednesday a Fulham. V mnohých prípadoch je v správe zverejnený aj údaj o geografickej polohe klubu, a tak si čitatelia môžu vytvoriť svoj vlastný názor na totožnosť tímov.
Tieto čísla sú v League One o poznanie nižšie, keď priemerný zárobok manažéra dosahuje necelých 210 000 eur, hoci jeden z južných klubov League Two vyplatil svojmu manažérovi aj viac ako 630 000 eur. V League Two zarobí manažér priemerne niečo nad 90 000 eur ročne, pričom najslabšie platený manažér dostáva okolo 50 000 eur a pôsobí v juhoanglickom klube.
Veľmi dobre sa tiež darí futbalovým riaditeľom. Jeden z nich zarába v juhoanglickom tíme Championship až viac ako 412 000 eur ročne. Veľmi dobre si tiež dokážu zarobiť aj administratívni pracovníci. Vedúci IT oddelenia jedného z južných klubov Championship má ročne takmer 132 000 eur a vedúci personálneho oddelenia stredoanglického tímu Championship zarobí ročne necelých 115 000 eur.
Niektorí manažéri štadiónov sa tiež nemajú najhoršie. Jeden z nich, ktorý pôsobí v klube Championship na juhu Anglicka, poberá mzdu presahujúcu 102 000 eur. Avšak na rovnakej pozícii v League Two má jeden z manažérov štadióna severoanglického tímu iba 2 300 eur. Tieto informácie odmietla EFL komentovať. Dá sa však povedať, že v nasledujúcich mesiacoch sa vo futbale udejú veľké zmeny, aktuality.sk

References: súd 
 súd

 súd 
 súd 
 súd 
 súd 
 súd 
 súd